ΔΗΜΟΣ ΛΕΥΚΑΔΑΣ

Λευκάδα 20-7-2026

Ανακοίνωση

Πρόσκληση Εκδήλωσης Ενδιαφέροντος για Συνεργασία στο πλαίσιο του Τοπικού Σχεδίου Δράσης για την Αντιμετώπιση της Παιδικής Φτώχειας
Ο Δήμος Λευκάδας προετοιμάζει την υποβολή πρότασης χρηματοδότησης στο πλαίσιο της Πρόσκλησης ΙΟΝ58 του Προγράμματος «Ιόνια Νησιά 2021‑2027», που συγχρηματοδοτείται από το Ευρωπαϊκό Κοινωνικό Ταμείο+ (ΕΚΤ+), με τίτλο «Ολοκληρωμένα Τοπικά Σχέδια Δράσεων για την αντιμετώπιση της παιδικής φτώχειας στην Περιφέρεια Ιονίων Νήσων».

Στόχος της δράσης είναι η ανάπτυξη ενός ολοκληρωμένου τοπικού δικτύου παιδικής προστασίας, με επίκεντρο το παιδί και την οικογένεια, μέσω της έγκαιρης αναγνώρισης των αναγκών, της παροχής εξατομικευμένης υποστήριξης και της διασύνδεσης με κατάλληλες υπηρεσίες.

Στο πλαίσιο αυτό, ο Δήμος Λευκάδας απευθύνει Πρόσκληση Εκδήλωσης Ενδιαφέροντος προς φορείς, δομές και επαγγελματίες της περιοχής που δραστηριοποιούνται στους τομείς:

· υγείας και ψυχικής υγείας,

· εκπαίδευσης,

· κοινωνικής φροντίδας,

· πολιτισμού και αθλητισμού,

· επαγγελματικούς συλλόγους, ΜΚΟ και λοιπούς φορείς με συναφή εμπειρία,

προκειμένου να συμμετάσχουν στη διαμόρφωση του τοπικού σχήματος συνεργασίας που θα συνοδεύσει την πρόταση χρηματοδότησης.

Η συνεργασία θα αφορά:

· συμμετοχή στο τοπικό δίκτυο παιδικής προστασίας,

· συμβολή στην κάλυψη αναγκών παιδιών και οικογενειών,

· παροχή εξειδικευμένων υπηρεσιών όπου απαιτείται,

· συνεργασία με τις κοινωνικές υπηρεσίες του Δήμου για παραπομπές και υποστήριξη ωφελουμένων.

Σε περίπτωση έγκρισης της πρότασης, οι όροι συνεργασίας, οι αρμοδιότητες και ο ρόλος κάθε φορέα θα εξειδικευθούν μέσω των προβλεπόμενων Συμφώνων Συνεργασίας ή/και Συμφωνητικών Σύμβασης Έργου, σύμφωνα με το θεσμικό πλαίσιο της δράσης.

Για υπηρεσίες που θα παρέχονται μέσω επιταγών (voucher), ο Δήμος Λευκάδας θα δημοσιεύσει, μετά την ένταξη της πράξης, ανοικτή δημόσια πρόσκληση προς όλους τους νόμιμα λειτουργούντεςπαρόχους, σύμφωνα με τους όρους της χρηματοδότησης.

Οι ενδιαφερόμενοι φορείς και επαγγελματίες μπορούν να εκδηλώσουν την πρόθεσή τους για συνεργασία αποστέλλοντας μήνυμα στο paidi@lefkada.gov.gr ή επικοινωνώντας στο 26453 60502.

